น้ำมันร่วง-หุ้นทองฟื้นเล็กน้อย
วิตกเฟดลดขนาดคิวอี ฉุดน้ำมันร่วง 1.45 ดอลลาร์ ปิดที่ 93.69 ดอลลาร์ต่อบาร์เรล ส่วนหุ้น+41.08จุดที่14,799.40 ส่วนทองฟื้นขึ้นเล็กน้อย
29 ต.ค. 2565

วิตกเฟดลดขนาดคิวอี ฉุดน้ำมันร่วง 1.45 ดอลลาร์ ปิดที่ 93.69 ดอลลาร์ต่อบาร์เรล ส่วนหุ้น+41.08จุดที่14,799.40 ส่วนทองฟื้นขึ้นเล็กน้อย
ธนาคารกลางสหรัฐ(เฟด) ส่งสัญญาณยุตินโยบายผ่อนคลายทางการเงิน ประกอบกับสัญญาณการเติบโตแบบชะลอตัวของจีน ฉุดให้ราคาน้ำมัน ขยับลงแรง 2 วันติดต่อกัน สัญญาล่วงหน้าน้ำมันดิบชนิดไลต์สวีตครูดของสหรัฐ งวดส่งมอบเดือนส.ค. ลดลง 1.45 ดอลลาร์ ปิดที่ 93.69 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.24 ดอลลาร์ ปิดที่ 100.91 ดอลลาร์ต่อบาร์เรล
การลงทุนในตลาดหุ้นสหรัฐ การซื้อขายผันผวนก่อนปิดบวกเล็กน้อย เหตุตลาดปรับฐานหลังดิ่งลงหนักจากปัจจัยเฟด เตรียมยุติโครงการกระตุ้นเศรษฐกิจ ดัชนีหุ้นดาวโจนส์ เพิ่มขึ้น 41.08 จุด  ปิดที่ 14,799.40 จุด แนสแดก ลดลง 7.39 จุด  ปิดที่ 3,357.25 จุด เอสแอนด์พี เพิ่มขึ้น 4.24 จุด  ปิดที่ 1,592.43 จุด
อย่างไรก็ตาม ตลาดฟื้นตัวขึ้นเมื่อคืนนี้ เนื่องจากนักวิเคราะห์ส่วนใหญ่เชื่อว่าตลาดร่วงลงมากเกินเหตุในช่วง 2 วันก่อนหน้านั้น ขณะเดียวกันนักลงทุนก็เริ่มทำใจได้แล้วว่า ไม่ช้าก็เร็วเฟดจะต้องชะลอและยุติโครงการซื้อสินทรัพย์ในวงเงิน 8.5 หมื่นล้านดอลลาร์/เดือนในที่สุด
ราคาทองคำ ฟื้นตัวขึ้นเล็กน้อย หลังร่วงแตะระดับต่ำที่สุดรอบ 3 ปีเมื่อวันพฤหัสบดี ตามหลังเฟด ส่งสัญญาณยุตินโยบายผ่อนคลายทางการเงิน โดยทองคำตลาดโคเมกซ์ของสหรัฐ เพิ่มขึ้น 5.80 ดอลลาร์ ปิดที่ 1,290 ดอลลาร์ต่อออนซ์